**Fără constrângeri**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mi-e uneori aşa de dragă viaţa

Că m-aş propti cu mâinile în cer

Să-i colorez în roşu dimineaţa...

Mi-e, câteodat,-aşa de dor să-ţi cer

Să mai rămâi o clipă lângă mine,

Pe prispa unui gând, să-ntreb ce faci,

Să împărţim cutia cu praline,

Pe ochi să mă săruţi, aşa cum faci

În fiecare zi, chiar dacă-n lume

Se duc războaie cu şi fără rost,

Mi-e dragă viaţa, felul ei anume

De-a-mi oferi în tine adăpost.

- Am deseori nevoie de lumină

Și-ndrept privirea către cer flămând,

Mi-e dor să mă alinți, lângă tulpină

M-aș strecura cu fiecare gând

Să țesem curcubeul împreună

Și dimineața s-o-mpărțim la doi,

Când luna vrea în poală să-ți apună,

În brațe să ne strângă pe-amândoi,

Iar fiecare răsărit de soare

Să ne găsească goi în așternut...

E lumea-ntreagă astăzi o-nchisoare

Din care-am evadat pentr-un sărut.

Liliana Trif Ioan Grigoraș